b"\n_START_ARTICLE_\nHipogrif\n_START_SECTION_\nH\xc3\xa0bits\n_START_PARAGRAPH_\nS'explica que els hipogrifs mengen insectes (furguen la terra amb el bec per trobar-los), ocells i petits mam\xc3\xadfers. Construeixen els seus nius a terra. Dins, hi ponen un sol ou gran i fr\xc3\xa0gil que fa l'oclusi\xc3\xb3 al cap de 24 hores. La cria que en surt la cuiden els seus dos progenitors. Al cap d'una setmana ja vola, per\xc3\xb2 \xc3\xa9s q\xc3\xbcesti\xc3\xb3 de mesos que acompanyi els seus pares en viatges llargs.\n_START_SECTION_\nEls hipogrifs en la literatura\n_START_PARAGRAPH_\nEls hipogrifs, com totes les criatures mitol\xc3\xb2giques, s\xc3\xb3n elements presents en la literatura. El primer que va escriure sobre aquests va ser el poeta itali\xc3\xa0 Ludovico Ariosto en el seu poema \xc3\xa8pic Orland furi\xc3\xb3s (1516). En aquest poema, es narren les gestes d'alguns cavallers de Carlemany que muntaven hipogrifs. _NEWLINE_Tamb\xc3\xa9 molts escriptors rom\xc3\xa0ntics van escriure sobre hipogrifs en les seves aventures amb l'emperador. Per aix\xc3\xb2, la informaci\xc3\xb3 que hi podem obtenir actualment est\xc3\xa0 molt barrejada amb elements afegits a les obres liter\xc3\xa0ries, per aquesta ra\xc3\xb3 es confon molt amb el griu i amb l'opinicus._NEWLINE_Joanne Kathleen Rowling, en la seva novel\xc2\xb7la Harry Potter i el pres d'Azkaban (1999), presenta un hipogrif que descriu detalladament en el llibre B\xc3\xa8sties fant\xc3\xa0stiques i on trobar-les. Aquest \xc3\xa9s el Becbrau, un hipogrif fidel als seus amics: a en Hagrid i m\xc3\xa9s tard tamb\xc3\xa9 a en Harry. Gr\xc3\xa0cies al Becbrau, els protagonistes arriben al despatx del professor flitwig (encanteris) i salven en Sirius Black.\n_START_SECTION_\nMuntar un hipogrif\n_START_PARAGRAPH_\nSegons les llegendes, \xc3\xa9s un \xc3\xa9sser que es pot domar, tot i que nom\xc3\xa9s haurien d'intentar-ho persones molt experimentades i pacients, com Atlant (personatge de la novel\xc2\xb7la Orland furi\xc3\xb3s), que en tenia un i el va ensinistrar. Tot i que, a l'hipogrif, li agrada burlar-se dels que intenten atrapar-lo, quan se'l munta es mostra com un company servicial, d\xc3\xb2cil i fidel. _NEWLINE_Relats hist\xc3\xb2rics expliquen que l'hipogrif va ser la muntura preferida dels cavallers de l'emperador Carlemany (els segles VIII i IX). Els historiadors van introduir aquesta dada per tal de donar majestuositat a la figura dels cavallers de Carlemany._NEWLINE_L'hipogrif \xc3\xa9s molt avantatj\xc3\xb3s a l'hora de muntar-lo enfront del cavall perqu\xc3\xa8, segons la llegenda, \xc3\xa9s r\xc3\xa0pid, no necessita cap brida perqu\xc3\xa8 fa el que se li diu i, a m\xc3\xa9s, \xc3\xa9s capa\xc3\xa7 de volar m\xc3\xa9s alt i m\xc3\xa9s de pressa que qualsevol ocell. Quan ha d'aterrar, es precipita a gran velocitat cap a terra i hi arriba dret i sense fer-se mal. Per aix\xc3\xb2, els cavallers que el muntin han de ser molt valents, ja que els moviments dels hipogrifs s\xc3\xb3n r\xc3\xa0pids i bruscos."